Sekuriteit en veiligheidsmaatreëls vir tuisbesighede en -kantore in residensiële gebiede - Jou Werk | Solidariteit WêreldJou Werk | Solidariteit Wêreld
Tuis › AF › Sekuriteit en veiligheidsmaatreëls vir tuisbesighede en -kantore in residensiële gebiede
Sekuriteit en veiligheidsmaatreëls vir tuisbesighede en -kantore in residensiële gebiede
Binne die knypende ekonomie neem tuiswerkadresse toe. Terselfdertyd word veiligheid in Suid-Afrika 'n dwingender kwessie en dit beïnvloed hoe jy jou daaglikse sake by 'n tuiskantoor of -besigheid moet aanpak. Die raad in hierdie artikel is misdaadvoorkomend – die lys is nie allesomvattend nie. Skep jou eie pasmaaktoepassing daarvan.
Naas standaardbeveiliging deur middel van veiligheidshekke, mure, alarms, toegangsinterkoms en/of kameras, diefwering, ens., moet jy die volgende oorweeg. Word 'n aktiewe lid van jou buurtwag; dra jou werkende roepradio aan jou lyf, byvoorbeeld aan 'n gordel. Jy het waarskynlik nie 'n veiligheidswag (soos dorpsakepersele) nie, maar dis raadsaam om iemand in jou sake- of binnekring aan te wys om fisiek teenwoordig te wees en jou te ondersteun. 'n Permanente waarnemer in en om jou huis terwyl jy sake doen, hou groot waarde in. Waarneming, oplettendheid en bewustheid is die boustene van 'n doeltreffende buurtwag. Doen dieselfde vir jou tuiskantoor.
Moenie algemene straat-na-huis-toegang aanbied nie; verander 'n "walk in"-tipe sakemodel. Indien jy enigsins kan, ontvang kliënte slegs volgens afspraak – dui dit sigbaar op jou straatnaambord aan. Moenie onbekende of ongekontroleerde kliënte binnelaat nie. Verduidelik jou benadering aan kliënte. Redelike mense sal nie daaroor wegbly nie. Jy kan dalk (onbekende) kliënte verloor, maar veiligheid kom eerste want jy (en jou naastes) wóón by hierdie adres.
Moenie kontant op die perseel hou of hanteer nie. Plaas 'n duidelik sigbare kennisgewing (in ten minste Engels) te dien effekte op jou straatnaambord én webblad (indien jy so iets het). Volg veiliger betaalmetodes. Indien jy bestaande, betroubare kliënte wat daarop aandring tóg in kontant laat betaal, doen dit sonder dat ander mense dit sien of weet. Die belangrikste is dat straatoë sien dat jou perseel kontantloos is.
Moenie voorraad oop en bloot uitstal nie. Wys 'n spesifieke vertrek en/of kas vir voorraad aan en handhaaf 'n gepaste veiligheidsroetine wanneer voorraad aangeskaf word. So ook met skootrekenaars en ander roofgunstelinge. Plak jou skootrekenaar se kameralens toe. Bepaal watter deel van jou huis vir sake is en hou streng daarby. Maak die res van jou huis ontoeganklik vir vreemdes, skep jou eie Fort Knox volgens jou vermoë. Moenie kliënte nauurs ontvang nie. Indien dit moontlik is, moenie meer as een kliënt per keer inlaat nie.
Indien jou sakemodel, produk, diens en/of perseel dit toelaat, laat 'n (bekende) kliënt met motor en al by jou perseel inkom. Voertuie op 'n sypaadjie lok vinniger misdadigers. Moenie eindelose afskeidsgesprekke buite by 'n voertuig hou nie. Handel alle reëlings en groetery binne af (leer jou kliënte so) en laat hulle vinnig in en uit sodra jy buite kom. Nog beter: laat jou waarnemer die kliënt uitbegelei.
Laat slegs een persoon (byvoorbeeld jyself) jou telefoon of kommunikasie na en van buite hanteer. Wees buitengewoon sekuriteitsbewus en moenie inligting deurgee tensy jy weet met wie jy praat nie. Moenie musiek as sogenaamde "agtergrond" gebruik nie. Jou waarneming word daardeur belemmer. Moenie duur juwele dra nie.
Stel jou (nuwe) veiligheid voorop-tuissakemodel duidelik op jou webblad. Dit berei kliënte voor indien jy aanpassings moes maak om sake anders as voorheen te bedryf. Beskou kliënte wat die aanpassings nie begryp nie, as kliënte waarsonder jy graag sal klaarkom: alle redelike Suid-Afrikaners behoort veiligheidsoorwegings te verwelkom – dit bevoordeel hulle ook.
Huisgenoot. "Dié maatreëls maak jou huis veiliger": https://www.netwerk24.com/huisgenoot/Jou-lewe/Geldsake/die-maatreels-maak-jou-huis-veiliger-20170528
Irene Farm. "Farm in the City": http://www.irenefarm.co.za/contact-us/
Property24. "Sect. Title: Working from home rules": https://www.property24.com/articles/sect-title-working-from-home-rules/13240